text: নেইমার যাওয়াতে বার্সার কোন শক্তি কমেনি : মেসি | Sports Life
  স্পোর্টস লাইফ, ডেস্ক : হঠাতই বার্সেলোনার সুখের সংসার ছেড়ে প্যারিস সেন্ট জার্মেইতে পাড়ি জমান নেইমার। এমন একজন ফরোয়ার্ডকে হারিয়ে বার্সা বিপদে পড়বে, ধরে নিয়েছিলেন সবাই। বাস্তবে হলো তার উল্টোটা। নেইমারবিহীন দলটিই এখন লা লিগার পয়েন্ট তালিকার শীর্ষে, তাকিয়ে আছে ট্রেবলের দিকে।
  টাকার অংকটা বড় ছিল, পিএসজিতে রেকর্ড সাইনিংয়েই গিয়েছেন নেইমার। লিওনেল মেসি, লুইস সুয়ারেজ আর নেইমারের যে রসায়নটা ছিল, নষ্ট হয়ে যায় এতে। তবে বার্সা হোঁচট খেয়েও পড়ে যায়নি, বরং আরও শক্তিশালী হয়ে উঠে দাঁড়িয়েছে।
  বার্সেলোনা দলের প্রাণভোমরা লিওনেল মেসি তো মনে করছেন, নেইমার চলে যাওয়াতে সুবিধাই হয়েছে তাদের দলের। এই দলটিকে এখন অনেক বেশি ভারসাম্যপূর্ণ মনে করছেন আর্জেন্টাইন খুদেরাজ, 'নেইমারকে ছাড়া এখন আমরা আরও বেশি ভারসাম্যপূর্ণ। তার চলে যাওয়া আমাদের খেলায় পরিবর্তন এনেছে। আমরা আক্রমণভাগে শক্তি হারিয়েছি, কিন্তু উন্নতি করেছি ডিফেন্সে। আমরা এখন আরও বেশি ভারসাম্যপূর্ণ এবং এটা আমাদের আরও শক্তিশালী করেছে।'
  অজয়ে বার্সা এবার ফেবারিট হিসেবেই পা রেখেছে চ্যাম্পিয়ন্স লিগে। শেষ ষোলোতে তাদের প্রতিপক্ষ চেলসি। তবে মেসি মনে করছেন, এবার চ্যাম্পিয়ন্স লিগ জয়ের বড় দাবিদার ম্যানচেস্টার সিটি। তিনি বলেন, 'সবার মধ্যে সবচেয়ে শক্তিশালী ম্যানচেস্টার সিটি। সঙ্গে প্যারিস সেন্ট জার্মেইয়ের কথাও বলতে হবে।'
  শেষ ষোলোতে প্যারিস সেন্ট জার্মেইয়ের (পিএসজি) খেলা পড়েছে রিয়াল মাদ্রিদের বিপক্ষে। চিরপ্রতিদ্বন্দ্বি দলটিকেও গোণার বাইরে রাখছেন না মেসি। বার্সা সুপারস্টার বলেন, 'কোয়ালিটি এবং অভিজ্ঞতার বিচারে আমি রিয়াল মাদ্রিদকেও বাইরে রাখছি না, যদিও তারা এখন পর্যন্ত প্রত্যাশিত ফল পায়নি। তারপর বলব বায়ার্ন মিউনিখের কথা। এটি আরেকটি দল যারা শেষ পর্যন্ত খেলতে পারে। তবে এখন পর্যন্ত আমার কাছে সিটি আর পিএসজিকেই সেরা মনে হচ্ছে।'